**Қазақстан Республикасы**

**Парламенті Мәжілісінің**

**депутаттары**

*(тізім бойынша)*

*2023 жылғы 20 қазандағы*

*№ДС-399 хатқа*

**Құрметті депутаттар!**

Елдің қауіпсіздігін қамтамасыз етуге, сондай-ақ Мемлекеттік шекараны қорғауға қатысты Сіздердің депутаттық сауалыңызды қарап, мынаны хабарлаймын.

***Қарулы Күштерді, басқа да әскерлері мен әскери құралымдарын құру мен дамытудың 2030 жылға дейінгі тұжырымдамасын іске асыруға қатысты (бұдан әрі – Тұжырымдама)***

Тұжырымдама 2021 жылдан бері іске асырылуда және елдің қорғаныс қабілетін қамтамасыз ету жөніндегі негізгі тәсілдерді, пайымдарды, мақсаттар мен басымдықтарды, сондай-ақ Қарулы Күштерді, басқа да әскерлер мен әскери құралымдарды, оның ішінде ҰҚК Шекара қызметін *(инфрақұрылым, байланыс, техникалық-инженерлік қамтамасыз ету және т.б.)* дамытуға бағытталған   
іс-шараларды қамтиды.

Бұдан басқа, мүдделі мемлекеттік органдар *(ҰҚК, Қорғанысмині)* Тұжырымдаманы іске асыру жөніндегі іс-қимыл жоспарының жобасына үлгілік шекара бөлімшелерін құрылысы бойынша іс-шаралар енгізді.

***Шекара қызметін әскери кадрларды даярлау, жетекші шетелдік жоғары оқу орындарында курстық дайындықтан өту бойынша шаралар қабылдауға қатысты***

ҰҚК Шекара қызметі қызметкерлерді оқытуға ерекше көңіл бөледі.

Ағымдағы жылы біліктілікті арттыру және қайта даярлау курстарында   
1300 әскери қызметші оқытудан өтті, оның ішінде қазақстандық жоғары оқу орындарында – 1243 адам *(ҰҚК шекаралық қызмет Академиясы – 861, ҰҚК   
Академиясы – 304, Ұлттық қорғаныс университеті – 4, өзге де жоғары оқу орындары – 74).*Шет мемлекеттердің жоғары оқу орындарында – 57 әскери қызметші *(Түркия – 21, РФ – 20, Беларусь – 7, АҚШ – 6, Тәжікстан – 2, Грузия – 1).*

Бұдан басқа, жоғары және жоғары оқу орнынан кейінгі білім беру бағдарламалары бойынша шет мемлекеттердің жоғары оқу орындарында 261 әскери қызметші оқиды *(РФ – 255 және Түркия – 6).*

***Әскери қызметшілердің әлеуметтік пакетін жетілдіруге қатысты***

«Әскери қызмет және әскери қызметшілердің мәртебесі туралы» заңда әскери қызметшілерге бюджет қаражаты есебінен тұрғын үй *(тұрғын үй төлемдері)*, медициналық *(әскери-медициналық мекемелерде әскери қызметшілерді қамсыздандыру бюджет қаражаты есебінен жүзеге асырылады)*, заттай *(әскери қызметшілер мемлекет есебінен заттай мүлікпен норма бойынша қамтамасыз етіледі)* және ақшалай *(лауазымдық жалақы және әскери атағы бойынша жалақы, қызметін өткерудің ерекше жағдайлары үшін үстемеақы және ҚР заңнамасында көзделген басқа да үстемеақылар)* қамтамасыз ету бөлігінде әлеуметтік кепілдіктер көзделген.

Бұдан басқа, 2023 жылғы 1 шілдеден бастап ұлттық қауіпсіздік органдары қызметкерлерінің, оның ішінде ҰҚК Шекара қызметі әскери қызметшілерінің лауазымдық жалақысы көтерілді.

***Ұлттық қордан арнайы қаражат бөлу есебінен тиісті қаржыландыру деңгейін қамтамасыз етуге қатысты***

Мемлекет басшысының 2022 жылғы 1 қыркүйектегі «Әділ мемлекет. Біртұтас ұлт. Берекелі қоғам» атты Қазақстан халқына Жолдауын іске асыру жөніндегі жалпыұлттық іс-шаралар жоспарының 12-тармағында   
*(ҚР Президентінің 2022 жылғы 13 қыркүйектегі № 1008 Жарлығы)* жаңа Бюджет кодексінің жобасы шеңберінде Ұлттық қордан нысаналы трансферт қаражатын тек аса маңызды инфрақұрылымды дамытуға және жалпыұлттық маңызы бар жобаларды іске асыруға ғана бағыттауды көздеу тапсырылды.

Ұлттық қорды басқару жөніндегі кеңес отырысының хаттамасына сәйкес *(2023 жылғы 16 қыркүйектегі №23-01-10,5)* Ұлттық қордан 2024 жылға нысаналы трансферт, оның ішінде:

- шекара бөлімшелерін жобалауға және салуға – 24,2 млрд теңге;

- Мемлекеттік шекара арқылы өткізу пункттерін салуға және реконструкциялауға – 15,3 млрд теңге бөлу көзделген.

***Қауіпсіздік және мемлекеттік шекараны қорғау мәселелерін қоса алғанда, қорғанысқа жалпы ішкі өнімнің (бұдан әрі – ЖІӨ) кемінде 1 пайызын бөлуге қатысты***

Қолданыстағы Бюджет кодексіне сәйкес бюджет кірістерінің нысаналы мақсаты болмайды.

Бюджет қаражатын мемлекеттің түрлі басымдықтары мен бюджет заңнамасының қолданыстағы практикасымен сабақтастық арасында тиімді бөлу мақсатында бұл норма жаңа Бюджет кодексінің жобасында сақталады.

Өз кезегінде, бюджет қаражатының тапшылығы жағдайында қорғаныс шығыстарын ЖІӨ-ден пайызбен қаржыландыру, жеткіліксіз қаржыландыру мен мемлекеттің өзге де басымдықтарын ығыстыру тәуекелдеріне әкеп соқтырады.

Сонымен қатар шығыстарды ЖІӨ-ге пайыздық қатынаста белгілеу  
ЖІӨ-нің, оның ішінде инфляциямен байланысты өсуін ескере отырып, осы шығыстардың жыл сайын номиналды мәнінде өсуіне әкеледі.

Осыған байланысты мұндай тәсіл үкіметтік қарыздар мен шығыстарды қаржыландыруды қамтамасыз ету мақсатында Ұлттық қордан берілетін трансферттердің ұлғаюына әкелуі мүмкін.

Жалпы, бұл тәсіл – бюджет жүйесін ұйымдастыру мен жұмыс істеуінің бірыңғай қағидаттарын қолдану, бірыңғай бюджеттік сыныптаманы, Қазақстан Республикасында бюджет процесінің бірыңғай рәсімдері мен техникалық шешімдерін пайдалану сияқты бюджет заңнамасының бірлігі қағидатын бұзады *(Бюджет кодексінің 4-бабы).*

***Жүйелі әрі кешенді жұмысты ұйымдастыру және жоспарлау үшін арнайы бағдарламаны қабылдауға қатысты***

Бүгінгі күні ҰҚК Шекара қызметі Президент Әкімшілігінің тапсырмасына сәйкес 2024 – 2028 жылдарға арналған шекара қауіпсіздігін қамтамасыз етудің Кешенді жоспарының жобасын *(бұдан әрі – Жоспар жобасы)* әзірледі.

Жоспар жобасында Мемлекеттік шекараны инженерлік-техникалық жарақтандыру және шекаралық инфрақұрылым салу, тиімді басқару жүйесін және мобильді ден қою күштерін қалыптастыру жөніндегі кешенді шаралар көзделген.

Аталған Кешенді жоспарды іске асыру шекара кеңістігіндегі қазіргі заманғы қатерлер мен сын-қатерлерге төтеп беруге қабілетті ұлттық мүдделерді қорғау жүйесін жаңа деңгейге шығаруға, сондай-ақ шекара ведомствосының әскери қызметшілеріне қызметі мен тұрмысына тиісті жағдайлар жасауға, медициналық қамтамасыз етуге және әлеуметтік қорғауды ұсынуға мүмкіндік береді.

Қазіргі уақытта Жоспардың жобасы мүдделі мемлекеттік органдарда келісілуде.

***Аталған мәселелерді Қауіпсіздік Кеңесінің отырыстарында қарауға қатысты***

Қауіпсіздік Кеңесі туралы ережеге сәйкес отырыстарды өткізу мерзімділігін Қауіпсіздік Кеңесінің Төрағасы айқындайды. Жұмыс жоспарлары, отырыстар мен жедел кеңестердің күн тәртібі бойынша ұсыныстар енгізу Қауіпсіздік Кеңесі мүшелерінің өкілеттіктеріне жатады.

Сонымен бірге, шекаралық инфрақұрылымды дамыту мәселелері Үкімет жанындағы Мемлекеттік шекара комиссиясының, шекара мәселелері жөніндегі облыстық үйлестіру кеңестерінің отырыстарында тұрақты негізде қаралады және уәкілетті мемлекеттік органдардың бақылауында тұр.

**Р. Скляр**

*Орынд. А. Ертаев*

*Тел. 74-51-09*

**ҚР Парламенті Мәжілісінің депутаттары тізімі:**

1. Б.Б. Керімбек

2. С.Р. Нұртаза

3. М.Н. Рожин

4. А.Ә. Сарым

5. Е.Б. Саурықов

6. О.Х. Құспеков